বাংলাসাহিত্যের ইতিহাসে রবীন্দ্রনাথের পর আরেক নন্দিত লেখক আমার অত্যন্ত প্রিয়—সুনীল গঙ্গোপাধ্যায়। সুনীলের লেখা বিখ্যাত উপন্যাস "ছবির দেশে কবিতার দেশে" আমি বিশ বছর আগেই পড়েছি। পড়ার পর থেকেই ফরাসী দেশটির প্রতি আমার আকর্ষণ এবং দুর্বলতা আরো বৃদ্ধি পায়। বইটি পড়ার সময় লেখকের চোখ দিয়ে বারবার দেশটি কল্পনায় দেখে নেয়ার চেষ্টা করতাম এবং মুগ্ধ হতাম আর মনে মনে ভাবতাম জীবনে যদি একবার এই সুন্দর দেশটি ঘুরে দেখার সুযোগ পেতাম। সুনীল গঙ্গোপাধ্যায় সেদিন আমেরিকা থেকে ফ্রান্স ছুটে গিয়েছিলেন প্রিয় বান্ধবী মার্গারিটের আমন্ত্রণে; অন্য কথায় তীব্র আকর্ষণে, সুনীলবাবুর মত ফরাসী বান্ধবী সকলের কপালে জোটে না। মিথুন রাশির রোমান্টিক জাতক হওয়া সত্ত্বেও জীবনে কোনো বান্ধবী জুটলোইনা। যাহোক আমার প্রেক্ষিত সম্পূর্ণ ভিন্ন। তখন কি একবারও ভেবেছিলাম এ ধরনের একটা অযাচিত সুবর্ণ সুযোগ হঠাৎ আমার দরজায় এসেও কড়া নাড়তে পারে?